## PRAVILNIK O JAVNOOVRŠITELJSKIM UREDIMA I RADNOM VREMENU

### NN 41/2011 (7.4.2011.), PRAVILNIK O JAVNOOVRŠITELJSKIM UREDIMA I RADNOM VREMENU

MINISTARSTVO PRAVOSUĐA

986

Na temelju članka 14. stavak 3. i članka 31. stavak 3. Zakona o javnim ovršiteljima (»Narodne novine«, broj 139/10.) ministar pravosuđa donosi

PRAVILNIK

O JAVNOOVRŠITELJSKIM UREDIMA I RADNOM VREMENU

Uvodne odredbe

Članak 1.

(1) Ovim se Pravilnikom utvrđuju kriteriji za određivanje smještaja, prostora, opreme i uređenja javnoovršiteljskih ureda i radnog vremena javnoovršiteljskih ureda.

(2) Radno vrijeme javnoovršiteljskih ureda u smislu ovog Pravilnika je vrijeme određeno za primanje stranaka.

Članak 2.

Ured javnog ovršitelja po svom smještaju, prostoru, opremi i uređenju mora odgovarati zahtjevima propisanim Zakonom o javnim ovršiteljima i ovim Pravilnikom.

Smještaj javnoovršiteljskog ureda

Članak 3.

(1) Javnoovršiteljski ured ne smije biti smješten u zgradi koja bi po svom izgledu odnosno djelatnostima koje se u njoj obavljaju mogla dovesti u pitanje ugled javnoovršiteljske službe.

(2) Javnoovršiteljski ured može biti smješten u stambenoj, stambeno-poslovnoj zgradi ili obiteljskoj kući, koja svojim vanjskim i unutarnjim stanjem neće bitno odstupati od uobičajenog poslovnog prostora namijenjenog za obavljanje kakve državne ili druge javne službe.

(3) Ako se javnoovršiteljski ured nalazi u stambenoj, stambeno-poslovnoj zgradi ili obiteljskoj kući bez dizala, može se nalaziti u prizemlju ili na prvom katu.

(4) Javnoovršiteljskom uredu mora biti osiguran nesmetan pristup, kretanje, boravak i rad osoba s invaliditetom i smanjenom pokretljivosti u skladu s Pravilnikom o osiguranju pristupačnosti građevina osobama s invaliditetom i smanjene pokretljivosti (»Narodne novine«, broj 151/05.).

Prostorije javnoovršiteljskog ureda

Članak 4.

(1) Prostorije u kojima je smješten javnoovršiteljski ured moraju biti posebna građevinska cjelina, s odvojenim ulazom.

(2) Javnoovršiteljski ured mora imati najmanje tri prostorije (prijemna prostorija, radna soba i prostorija za arhivu) i sanitarne prostorije. Najmanja površina javnoovršiteljskog ureda je 55 m2.

Zaštita od požara

Članak 5.

Prostorije u javnoovršiteljskom uredu moraju biti uredne, čiste i opskrbljene protupožarnim uređajima i sredstvima, prema propisima koji uređuju protupožarnu zaštitu u državnoj upravi.

Članak 6.

(1) Svaki javnoovršiteljski ured mora imati vatrootporne ormare čija otpornost na vatru iznosi najmanje pola sata, ili vatrootpornu prostoriju čiji zidovi, podovi, stropovi i otvori imaju otpornost na vatru od najmanje jednog sata za smještaj predmeta u radu. Ormari moraju imati brave koje će jamčiti sigurnost pohranjenih spisa, knjiga, pečata, žiga i štambilja.

(2) Prostorija za arhivu mora imati vodootporne zidove, podove, stropove i vatrootporna vrata koji imaju otpornost na vatru od najmanje jednog sata.

(3) Svaki javnoovršiteljski ured mora imati sigurnosnu blagajnu radi pohrane primljenog novca, dragocjenosti, vrijednosnih papira i drugih vrijednih pologa te spisa koji se moraju posebno čuvati.

(4) Svaki javnoovršiteljski ured mora imati ugrađene protupožarne uređaje, uređaje za vatrodojavu i protuprovalnu signalizaciju i dojavu.

(5) Otpornost na vatru ormara iz stavka 1. ovoga članka dokazuje se atestom izdanim od ovlaštene ispitne kuće u Republici Hrvatskoj, a otpornost na vatru prostorije utvrđuje nadležni inspektor zaštite od požara na temelju nacrta prostorije, očevida i atesta vatrootpornosti ugrađenih materijala.

Oprema javnoovršiteljskog ureda

Članak 7.

(1) Svaki javnoovršiteljski ured mora imati pisaće stolove i odgovarajući broj stolica. Javnoovršiteljski ured mora imati potreban broj stolica za stranke u prijemnoj prostoriji i radnoj sobi.

(2) Svaki javnoovršiteljski ured mora imati sredstva mehaničkog pisanja, fiksnu telefonsku liniju, telefaks i fotokopirni aparat.

(3) Svaki javnoovršiteljski ured mora imati najmanje dva računala s mogućnošću pristupa internetu, te odgovarajući broj pisača.

Članak 8.

(1) U svakoj radnoj sobi i čekaonici javnog ovršitelja mora biti izvješen grb Republike Hrvatske.

(2) U uredu javnog ovršitelja zabranjeno je isticati materijale u svezi s političkom djelatnošću.

Pregled javnoovršiteljskog ureda

Članak 9.

(1) Osoba koja je imenovana za javnog ovršitelja, u roku od 15 dana od dana imenovanja, zatražit će od ministarstva nadležnog za poslove pravosuđa (u daljnjem tekstu: Ministarstvo) pregled prostorija namijenjenih za njegov budući rad.

(2) Pregled prostorija obavlja Komisija Ministarstva (u daljnjem tekstu: Komisija), koju imenuje ministar nadležan za poslove pravosuđa (u daljnjem tekstu: ministar) na vrijeme od dvije godine.

(3) Mišljenje Komisije iz prethodnog stavka, ima značenje dokaza da je javni ovršitelj osigurao opremu i prostorije koje su prema kriterijima iz ovoga Pravilnika potrebni i primjereni za obavljanje javnoovršiteljske službe.

Članak 10.

Ako prostor i oprema za javnoovršiteljski ured ne odgovara kriterijima utvrđenim ovim Pravilnikom, Komisija će u zapisniku o pregledu prostora iz prethodnog članka, utvrditi nedostatke predloženog prostora i opreme i naložiti javnom ovršitelju da u roku od 30 dana od izvršenog pregleda osigura drugi odgovarajući prostor i opremu, odnosno da otkloni nedostatke predloženog prostora i opreme.

Primanje stranaka

Članak 11.

Javni ovršitelj prima stranke svakim radnim danom najmanje po dva radna sata prije i dva radna sata poslije podne, od toga najmanje jednom tjedno jedan sat nakon uobičajenog radnog vremena na njegovom području.

Obavijest o radnom vremenu

Članak 12.

(1) Javni će ovršitelj jasno naznačiti na ulazu u zgradu u kojoj se nalazi njegov ured te na ulazu u sam ured vrijeme za primanje stranaka.

(2) O radnom vremenu za primanje stranaka javni će ovršitelj obavijestiti bez odgode Ministarstvo i Javnoovršiteljsku komoru.

Radno vrijeme u drugoj pisarnici

Članak 13.

(1) Ako je javni ovršitelj dobio dozvolu za dvije ili više pisarnica svoje će radno vrijeme u pisarnicama izvan svog sjedišta odrediti u skladu s dobivenom dozvolom.

(2) U slučajevima iz stavka 1. ovog članka na odgovarajući će se način primjenjivati odredbe članka 11. ovog Pravilnika.

Stupanje na snagu

Članak 14.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/10-01/258

Urbroj: 514-03-01-03/1-11-1

Zagreb, 16. ožujka 2011.

Ministar
Dražen Bošnjaković, v. r.

Pravilnik, NN 41/2011-986